MANILA - Dead on the spot ang isang parking boy matapos pagbabarilin ng mga hindi pa nakikilalang gunman sa Quezon City, Huwebes.

Ala-1 ng madaling-araw nang makarinig ng mga putok ng baril ang guwardya malapit sa convenience store na tinatambayan ng biktimang si Nazier Maroom, 18 anyos, sa Panay Avenue.

"Nakarinig po ako ng putok mga 6 or 7 nakita ko may nakabulagta na tao... May dalawang lalaki naka short lang saka sumbrero," kwento ng security guard na si Rodel Reyes.

Dagdag ng tinderang si alyas Jane, "Ang lakas talaga, hindi na kami lumabas natakot na rin kami."

Agad na namatay si Maroom dahil sa tama ng bala ng ulo.

Tumakas naman ang mga gunman gamit ang isang itim na Toyota Vios na walang plaka.

Ayon sa guwardya, matagal nang pinapaalis si Maroon sa lugar pero pilit itong bumabalik at nagbabantay ng parking kung kaya hindi na nila sinisita.



Giit ng kapatid niyang si Manilyn, wala namang nakaalitang kasamahan ang biktima at hindi rin ito gumagamit ng iligal na droga.

"Hindi naman po siya nangho-hold up. Nagbabantay lang iyan dito... Pinasuko 'yan kahit hindi naman nagdo-droga," ani Marilyn.



Naiwan sa crime scene ang 7 basyo mula sa kalibre .45 na baril.



Iniimbestigahan ng pulisya kung posibleng may nakaalitang motorista sa parking lot ang biktima.